রাজ্যে শাসনক্ষমতায় এলে সিঙ্গুরে কারখানার জন্য ফের টাটাদের কাছে যাবেন সূর্যকান্ত মিশ্র। সেইসঙ্গে তৃণমূল সরকারের আনা জমি ফেরত সংক্রান্ত আইনটিও বাতিলের দাবি তুলবেন তিনি।   
সিপিএমের রাজ্য দফতরে সোমবার সূর্যকান্তের সঙ্গে ‘লাইভ চ্যাটে’র ব্যবস্থা করা হয়েছিল। সেই ‘চ্যাটে’ই প্রশ্ন ওঠে রাজ্যের শিল্পায়ন নিয়ে। সিঙ্গুরে তৈরি না হওয়া গাড়ির কারখানা নিয়ে কী চিন্তাভাবনা করছেন সূর্যকান্ত, সেই প্রশ্নও এসে পড়ে। তার জবাবে তিনি বলেন, ‘‘সিঙ্গুরে কারখানা হবেই। ক্ষমতায় এলে টাটাদের সঙ্গে কথা বলা হবে। টাটারা না চাইলে অন্যদের সঙ্গে কথা বলা হবে। সিঙ্গুরে শিল্প হবেই। শালবনিতেও হবে।’’
সূর্যকান্ত জানান, সিঙ্গুরে এখন আর ‘অনিচ্ছুক’ বলে কেউ নেই। ওখানে সহমতের ভিত্তিতে কারখানা গড়া হবে। আর সেখানে অগ্রাধিকার পাবে টাটা গোষ্ঠী। পাশাপাশি তিনি বলেন, ‘‘জমি ফেরত দেওয়ার জন্য সংবিধান বিরোধী একটি আইন আনা হয়েছে। ওই আইনটি বাতিল করতে হবে।’’  
প্রসঙ্গত, গতবারের বিধানসভা নির্বাচনের আগে সিঙ্গুরে টাটাদের কারখানা-বিরোধী এবং নন্দীগ্রামের আন্দোলনই তৃণমূলকে এ রাজ্যে শক্ত ভিতের উপর দাঁড় করিয়ে দিয়েছিল। রাজ্যে  যখন আবার বিধানসভা নির্বাচনের পর্ব চলছে, সেই সময় বিরোধী জোটের নেতা সূর্যকান্তের এই মন্তব্য স্বাভাবিকভাবেই রাজনীতির কারবারিদের একাংশের কাছে বাড়তি তাৎপর্য পাচ্ছে। 
এদিন আলিমুদ্দিনের দোতলার লাইব্রেরিতে সূর্যকান্তের এই ‘লাইভ চ্যাটে’র ব্যবস্থা হয়েছিল। আগে থেকে সোশ্যাল মিডিয়ার মাধ্যমে প্রশ্ন নেওয়ার ব্যবস্থা ছিল। জমা পড়েছিল দেড় হাজারের  বেশি প্রশ্ন। এর সঙ্গে যাদবপুর, বাগবাজার এবং বিধাননগর থেকে সরাসরি প্রশ্ন করার ব্যবস্থা করা হয়েছিল। সেই ‘চ্যাটে’ই সারদা-কাণ্ড, নারদ-কাণ্ড থেকে নারীনিগ্রহ, রাজ্যের শিল্পায়ন নিয়ে প্রশ্ন এসেছিল।
এদিন দুর্নীতির প্রশ্নেও মুখ্যমন্ত্রী তথা তৃণমূলনেত্রী মমতা বন্দ্যোপাধ্যায়কে আক্রমণ করেন সূর্যকান্ত। তিনি অভিযোগ করেন, তৃণমূলের সব আর্থিক দুর্নীতির সুবিধাভোগী মুখ্যমন্ত্রী। তাঁর কথায়, ‘‘সারদা, নারদ-সহ যা যা হয়েছে, সবই হয়েছে তাঁকে (মুখ্যমন্ত্রী) জানিয়েই। তাঁকেই এ সব কিছুর জবাব দিতে হবে।’’ 
বাম-কংগ্রেস জোট ক্ষমতায় এলে সমন্বয় রক্ষা করে কাজ কেমন হবে, এই নিয়েও প্রশ্ন ওঠে। প্রশ্ন ওঠে, সম্পূর্ণ বিপরীত আদর্শের কংগ্রেসের সঙ্গে কীভাবে এগোবে বামেরা? সূর্যকান্ত বলেন, ‘‘এই জোট মানুষের জোট। সাধারণ সহমতের ক্ষেত্রগুলি খুঁজে বার করতে হবে। এটা কোনও জটিল সমস্যা নয়। আমরা পারব।’’ যাদবপুর বিশ্ববিদ্যালয়ের ছাত্রী গীতশ্রী সরকার প্রশ্ন করেন, কংগ্রেস, গোর্খা জনমুক্তি মোর্চার সঙ্গে এই জোট করা হয়েছে। এর ভবিষ্যৎ কী? সূর্যকান্ত অবশ্য আশার কথাই শোনান।
গত সপ্তাহেই ফেসবুকে ‘চ্যাটে’ এসেছিলেন মমতা। হাজারের উপর প্রশ্ন তাঁকে করা হলেও তিনি ৩০টির মতো প্রশ্নের উত্তর দিয়েছিলেন। সূর্যকান্ত অবশ্য ফেসবুকে নয়, ‘চ্যাট’ করলেন গুগলের সহায়তায় ইউটিউবে। কিছু প্রশ্ন ফেসবুক থেকেও নেওয়া হয়েছিল।